Video: Boeremag-lid sê hy het berouKobus Pretorius getuig gister ter strafversagting in die hooggeregshof in Pretoria. Sy gesig mag volgens ‘n hofbevel nie gewys word nie. Foto: eNuus So het Kobus Pretorius, veroordeelde lid van die Boeremag, vandag vir die tweede dag getuig ter strafversagting van sy vonnisoplegging in die Boeremag-hoogverraadsaak. Pretorius sê hy was naïef en liggelowig toe hy 10 jaar gelede aan die sameswering om die ANC-regering met geweld omver te werp, deel gehad het. “Ek het mense maklik geglo. Dis hoekom ek nie baie goed bevraagteken het of in die regte lig gesien het nie. Dit is partykeer moeilik om te glo dat ek was soos ek was, om te doen wat ek gedoen het. Met die vermoë om nou krities oor dinge te dink vind ek dit ongelooflik dat ek so naïef kon wees. Maar ek neem volle verantwoordelikheid vir my aksies. Ek sal my straf soos ŉ man vat, selfs al maak dit seer.” Pretorius sê hy het berou oor wat hy gedoen het. “Dit was verkeerd, nie net teen God nie maar die mensdom. Ek is jammer dat ek ooit by die dade wat gepleeg is betrokke was. Ek sal nooit weer by so iets betrokke wees nie.” Pretorius het Claudia Mokone se familie om verskoning gevra. Mokone is in 2002 dood na ‘n stuk staal haar in haar sinkhuis getref het na ‘n Boeremag-bom ontplof het. “Ek wil aan die familie wat ŉ ma verloor het jammer sê oor die rol wat ek gespeel het.” Pretorius se ma, Minnie, het met haar gesig in haar hande gesit terwyl haar seun om verskoning gevra het vir wat hy gesê het. Pretorius het alle kontak met sy familie verbreek. Pretorius het ook getuig dat hy hoop het vir die toekoms en hopelik weer sal kan trou en met ‘n gesin begin wanneer hy vrygelaat word. Die verhoor duur voort. Die verslag (onder) van eNuus is gister na Pretorius se eerste dag van getuienis ter strafversagting. eNuus word daagliks om 19:00 op kykNet kanaal 144, Dstv uitgesaai.